**Hegedüs Viktória tagintézmény igazgató**

Hegedüs Viktória óvodapedagógus 35 éve dolgozik a jelenlegi Kisvárdai Egyesített Óvoda Tompos Úti tagintézményében, ami kezdetben részleg, majd a Csillag közi Társulási Óvoda tagintézménye, de mindvégig, közismert nevén, városunk „Lakótelepi Óvodájában. 2000-ben, azaz 24 éve kapott tagóvoda-vezetői feladatokat, melyet azóta is töretlen lelkesedéssel végez. Óvodapedagógusként és vezetőként permanens fejlődés, töretlen hivatástudat jellemzi. Szakmai fejlődése érdekében számos tanfolyamon vett részt, 2004-ben közoktatás-vezetői szakvizsgát szerzett, majd 2017. novemberében mesterpedagógus fokozatba lépett. Vezetői mesterprogramját 2018. januárjától, 2023. januárig valósította meg. Ezidő alatt is, tagóvoda-vezetőként innovatív ötleteivel számos hagyományt teremtett, melyek jelenleg is színes programokként emelik a tagóvoda egyéni arculatát.

Nevéhez fűződik számos tehetségműhely bevezetése, melyek közül a logikai műhelyt, ma is ő vezeti. Ennek jógyakorlatát, az Oktatási Hivatal Pedagógiai Szakmai napok rendezvénysorozatában, Bázisintézményi szakmai programként be is mutatta, a résztvevők nagy megelégedésére és örömére. Saját és támogatói forrásokat kihasználva teremtette meg a tagintézményben a játékos sakkfoglalkozások szakmai és tárgyi feltételeit.

 Évről évre igyekszik a tagintézmény feltételrendszerének javítására. A gyermekek mindenek felett álló érdeke determinálja minden óvodapedagógusi tevékenységét. Céljai reálisak, megvalósíthatóak, de minden esetben motiválóak a közösség számára.

Tudásmegosztó tevékenysége kiemelkedő. Számos hallgató mentorálása fűződik nevéhez az évek alatt.

Személyes kapcsolatait az őszinteségre alapozza, ennek megfelelően kommunikációja is hiteles, korrekt.

Nem csak a kollégái összefogását és terelgetését valósította meg példaértékűen, de a szülő csoportokat is évről évre fantasztikus közösségé fejlesztette.

Tagintézmény igazgatóként példaértékű precizitással végzi szakmai feladatait, mely minden vezetőtársa és óvodapedagógus kollégái számára is példaként szolgál. Hivatástudata, szakmai elkötelezettsége, felelősségvállalása mindvégig töretlen és példaértékű.

Szakmai tevékenységét, Nagy László tollából, az alábbi idézet jellemzi legjobban:

"Vezesd őket, utat ne tévessz,
S magadhoz mindig hű maradj,
Mert élen állsz, és messze látszol,
Sose feledd: példa vagy!"